text: ম্যুরিয়েল টেরিসা রাইট (২৭ অক্টোবর ১৯১৮ - ৬ মার্চ ২০০৫) ছিলেন একজন মার্কিন অভিনেত্রী। তিনি তার অভিষেক চলচ্চিত্র দ্য লিটল ফক্সেস (১৯৪১) ও মিসেস মিনিভার (১৯৪২) চলচ্চিত্রে অভিনয়ের জন্য দুইবার শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন, এবং দ্বিতীয় চলচ্চিত্রটির জন্য একাডেমি পুরস্কার বিজয়ী হন। একই বছর তিনি দ্য প্রাইড অব দ্য ইয়াঙ্কিস (১৯৪২) চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। এছাড়া তিনি অ্যালফ্রেড হিচককের শ্যাডো অব আ ডাউট (১৯৪৩) ও উইলিয়াম ওয়াইলারের দ্য বেস্ট ইয়ার্স অব আওয়ার লাইভস (১৯৪৬) চলচ্চিত্রে অভিনয়ের জন্য প্রসিদ্ধ।
  
  রাইট প্লেহাউজ নাইন্টির মৌলিক সংস্করণ দ্য মিরাকল ওয়ার্কার (১৯৫৭), ব্রেক সানডে শোকেসের দ্য মার্গারেট বুর্ক-হোয়াইট স্টোরি ও সিবিএসের নাট্যধর্মী ধারাবাহিক ডলফিন কোভ (১৯৮৯)-এ অভিনয় করে তিনটি প্রাইমটাইম এমি পুরস্কারের মনোনয়ন লাভ করেন। তিনি শীর্ষ পরিচালকদের নিকট থেকে প্রশংসা লাভ করেছিলেন, তন্মধ্যে উইলিয়াম ওয়াইলার তাকে তার পরিচালিত সবচেয়ে সম্ভাবনাময় অভিনেত্রী বলে উল্লেখ করেন, এবং অ্যালফ্রেড হিচকক তার পূর্ণাঙ্গ প্রস্তুতি ও পেশাদারিত্বের প্রশংসা করেন।
  
  প্রারম্ভিক জীবন
  ম্যুরিয়েল টেরিসা রাইট ১৯১৮ সালের ২৭শে অক্টোবর নিউ ইয়র্ক সিটির হারলেমে জন্মগ্রহণ করেন। তার মাতা মার্থা (বিবাহপূর্ব এস্পি) এবং পিতা আর্থার হেন্ড্রিকসন রাইট ছিলেন বিমা প্রতিনিধি। তার শৈশবেই তার পিতামাতা বিচ্ছেদ ঘটে। তিনি নিউ জার্সির ম্যাপলউডে বেড়ে ওঠেন এবং সেখানে কলাম্বিয়া হাই স্কুলে পড়াশোনা করেন। ১৯৩৬ সালে নিউ ইয়র্ক সিটির ব্রডহার্টস থিয়েটারে হেলেন হেইসের অভিনীত ভিক্টোরিয়া রেজিনা নাটক দেখার পর রাইটের অভিনয়ে আগ্রহ জন্মে এবং তিনি বিদ্যালয়ের নাটকে প্রধান চরিত্রে কাজ শুরু করেন।
  
  কর্মজীবন
  ১৯৪১ সালে দ্য লিটল ফক্সেস চলচ্চিত্র দিয়ে রাইটের চলচ্চিত্রে অভিষেক ঘটে এবং তিনি এই কাজের জন্য শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। পরের বছর তিনি মিসেস মিনিভার (১৯৪২) চলচ্চিত্রে অভিনয়ের জন্য পুনরায় একই বিভাগে একাডেমি পুরস্কারের মনোনয়ন লাভ করেন এবং এই পুরস্কার অর্জন করেন। একই বছর তিনি দ্য প্রাইড অব দ্য ইয়াঙ্কিস (১৯৪২) চলচ্চিত্রে গ্যারি কুপারের বিপরীতে বেসবল খেলোয়াড় লু গেরিগের স্ত্রীর ভূমিকায় অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। রাইট একই বছরে এই দুটি বিভাগে মনোনয়ন গ্রহীতা নয়জন অভিনেত্রীর প্রথমজন। রাইট অভিনয় জীবনের প্রথম তিনটি চলচ্চিত্রের জন্য তিনটি একাডেমি পুরস্কারের মনোনয়ন লাভের একমাত্র রেকর্ডধারী।
  
  মৃত্যু
  টেরিসা রাইট ২০০৫ সালের ৬ই মার্চ ৮৬ বছর বয়সে কানেটিকাটের ইয়েল-নিউ হেভেন হসপিটালে হার্ট অ্যাটাকে মৃত্যুবরণ করেন। তাকে নিউ হেভেনের এভারগ্রিন সেমেটারিতে সমাহিত করা হয়।
  
  তথ্যসূত্র
  
  উৎস
  
  বহিঃসংযোগ
  
   
   
   
   
   
  
  বিষয়শ্রেণী:১৯১৮-এ জন্ম
  বিষয়শ্রেণী:২০০৫-এ মৃত্যু
  বিষয়শ্রেণী:২০শ শতাব্দীর মার্কিন অভিনেত্রী
  বিষয়শ্রেণী:নিউ ইয়র্ক শহরের অভিনেত্রী
  বিষয়শ্রেণী:মার্কিন চলচ্চিত্র অভিনেত্রী
  বিষয়শ্রেণী:মার্কিন টেলিভিশন অভিনেত্রী
  বিষয়শ্রেণী:মার্কিন মঞ্চ অভিনেত্রী
  বিষয়শ্রেণী:কানেটিকাটে সমাহিত
  বিষয়শ্রেণী:শ্রেষ্ঠ পার্শ্ব অভিনেত্রী বিভাগে একাডেমি পুরস্কার বিজয়ী
title: টেরিসা রাইট